Rød læbestift, store solbriller og den blomstrede 50’er-kjole er på. Motorerne brummer om kap, der spises hotdog, og de helt store dollargrin er fundet frem. Synet er ikke til at tage fejl af. Den lille by Rold er for en stund lavet om til en bid af 50’ernes USA. - Vi hænger sgu nok lidt fast i 50’erne. Det var et årti med alle de fede ting. Den gode musik, den gode arkitektur og alle de fede biler, siger Brian Grønhøj, der er arrangør af Rock’n’Rold. Solskin og store biler Fredag og lørdag afholdes Rock’n’Rold i den nordjyske landsby Rold. Et to-dages træf for alle med benzin i blodet. Og det er noget, der vækker interesse. Flere hundrede er mødt op for at se de polerede cabrioleter og gamle motorcykler. Én af dem er Carsten Henriksen fra Brønderslev. -	Det er bare fantastisk at komme ud på sådan en solskinsdag her, mærke vinden i håret og fornemme, hvordan bilen bare flyder afsted. Og så kommer man jo tæt på naturen, siger han. Et arrangement for alle Han er selv mødt op med sin Cadillac. Sammen med 120 andre biler kører han på cruise gennem den lille by. En tur der er til stor glæde for både de deltagende selv, men også for de mange bilinteresserede nordjyder, der var mødt op langs ruten. -	Uanset om man har en billig folkevogn eller en megadyr Cadillac, så er man sammen om den her interesse, siger han og fortsætter: - Alle kan være med, og det er noget af det, som gør det her så specielt. Hvis man har benzin i blodet finder man lynhurtigt ligesindede i det her selskab, fortæller Brian Grønhøj. Arrangementet slutter søndag morgen klokken 02.

Opsummering:
Flere hundrede amerikanerbiler har fundet vej til den lille nordjyske landsby Rold.